বিনোদন ডেস্ক
বাহুবলীতে শাহরুখ—টুইটে মিলল উত্তর
‘বাহুবলী’ ছবিটির শুটিং শুরু হওয়ার পর থেকেই একের পর এক খবরের শিরোনাম হয়। প্রথম পার্টের মতো দ্বিতীয়টি নিয়েও তাই চলছে। ছবিটি একের পর এক চমকই দিয়ে চলেছে। সবচেয়ে বড় চমকের খবরটি এ মাসে বের হয়। আর তা হলো বলিউড কিং শাহরুখ খানকে নাকি দেখা যাবে এ ছবিতে। আর এ খবরে শোরগোল পড়ে যায় বলিউড পাড়ায়। তবে ব্যাপারটির সুরাহা হয়েছে একটি টুইটে।এনডিটিভির খবরে বলা হয়, সম্প্রতি খবর বের হ​য়েছে যে, ‘বাহুবলী’ সিরিজের দ্বিতীয় ও শেষ কিস্তি ‘বাহুবলী: দ্য কনক্লুশন’-এর একটি বিশেষ চরিত্রে দেখা যাবে বলিউড কিং শাহরুখ খানকে। ভারতীয় গণমাধ্যম খবরটি বেশ ভালোভাবেই প্রচার করে। খবরে বলা হয়, ছবির নায়ক প্রভাষ ও খলনায়ক রানা দাগ্গুবতির সঙ্গে মধ্যস্থতা করার জন্য সিনেমায় উপস্থিত হবেন ‘রইস’ তারকা বলিউড বাদশা।এর আগে ‘বাহুবলী’তে বলিউড অভিনেত্রী দীপিকা পাড়ুকোন ও মাধুরী দীক্ষিতের অভিনয় করার কথাও শোনা গিয়েছিল। তবে তা ছিল শুধুই গুঞ্জন। ‘চেন্নাই এক্সপ্রেস’ তারকা শাহরুখের বিষয়টিও ঠিক তেমনি। ‘বাহুবলী’র অফিশিয়াল টুইটা​রে জানানো হয়েছে, এটা শুধুই গুঞ্জন। বলিউড বাদশাহ শাহরুখ খান ‘বাহুবলী ২’-তে অভিনয় করছেন না। টুইটে বলা হয়েছে, ‘শাহরুখ খান আমাদের ছবিতে অভিনয় করলে ভালোই হতো। কিন্তু দুর্ভাগ্যবশত, শাহরুখের বাহুবলীতে অভিনয়ের খবর শুধুই গুজব। এটা সত্য নয়।’এ বছরে ২৮ এপ্রিল ‘বাহুবলী: দ্য কনক্লুশন’ ছবিটি মুক্তি পাওয়ার কথা রয়েছে। তবে মুক্তির আগেই এই ছবির স্বত্ব বিক্রি হয়েছে ৫০০ কোটি রুপিতে। ‘বাহুবলী: দ্য বিগিনিং’ মুক্তি পাওয়ার পর বিশ্বজুড়ে আয় করেছিল ৬৫০ কোটিরও বেশি রুপি। এর আগে দক্ষিণের কোনো ছবি এত অর্থ আয় করতে পারেনি।এস এস রাজামৌলি পরিচালিত ‘বাহুবলী: দ্য কনক্লুশন’-এ অভিনয় করেছেন প্রভাষ, আনুশকা শেঠি, তামান্না ভাটিয়া ও রানা দাগ্গুবতি প্রমুখ।